title: Glaoda ar Prad
text: Glaoda ar Prad, skrivet Klaoda 'r Prat gantañ e-unan, (Brest, 25 a viz Genver 1875 - Vern-d'Anjou, 13 a viz Ebrel 1926), lesanvet Barzh Plougastell, a oa ur c'helenner, ur skrivagner hag un troour brezhonek katolik.
  Meur a anv-pluenn en doa : Pluenzir, Barz Ab Breiz, Barz Plougastell, Klaoda, Klaoda Gersadiou ha marteze Klaod Koz.
  
  Buhez
  Eus Plougastell e oa e dud, ha di ez ejont en-dro da chom pa oa 4 bloaz o mab. Eno, e Kerzadiou, e voe desavet. Mont a reas da vevel da skol al Likez e Kemper, met lakaet e voe war ar studi, ha kaset goude da zeskiñ ar vicher skolaer. 
  
  E-pad 23 bloaz e reas skol e Landivizio. Skol a reas evel-se da Jos-Pêr ar Braz (barzh Dirlemm) ha Fañch Elies (Abeozen).
  
  E 1905, da 30 vloaz, e krogas da skrivañ brezhoneg, betek ma teuas ar Brezel-bed kentañ. Neuze e rankas mont d'an arme. E 1916 e timezas d'un Dregeriadez, Loeiza Charran. Goude ar brezel e voe teñzorer Feiz ha Breiz.
  
  E 1924 ez eas da gelenn da Anjev. Eno e varvas daou vloaz goude. Beziet e voe e Kervaria-Sular, e Treger, bro e wreg.
  
  Oberennoù
  Skrivañ a reas kontadennoù, barzhonegoù, kantikoù, pezhioù-c'hoari ha pennadoù e-barzh Feiz ha Breiz.
   1905 : Mouez reier Plougastell, Prud'homme
   1907 : Marvailhou ar Vretoned e-tal an tan, Prud'homme
   1907 : Ar bugel hag ar Barz, Revue de Bretagne, Vol. XXXVIII, 07-12/1907
   1908 : Buez Arzur a Vreiz, Lafolye
   1909 : An Teir C'had, Sant-Brieg, Ti moulerezh Sant Gwilherm
   1909 : Ar Mevel laër
   1909 : Nozveziou an Arvor, Sant-Gwilherm
   1909 : Trubuilhou An Aotrou Gargam pe Torrou-penn an deiz kenta'r bloaz, Sant-Brieg, Pez-c'hoari farsus e daou Arvest
   1911 : Kentoc'h mervel !, Bouteloup
   1911 : Rimadellou Brezonek, Sant-Gwilherm
   1912 : Levrig-dourn trede-urz Sant Fransez, Presse libérale
   1913 : Sonjezonou devot evit pep deiz eus ar miz, Le Goaziou
   1913 : Chomit er gear !, Bouteloup, Redon
   1914 : Marvailhou evit ar Vretoned, Mouladurioù ar Bobl
   1919 : Kontaden evit Gouel an Holl-Zent, Mouez ar Vro.
  
  Troidigezhioù
   1906-1907 : Ar Re-Wenn hag ar Re-C'hlaz, "romant" embannet e 38 rann war Ar Bobl, niv. 88-128, troet diwar un dastumad kontadennoù, Les Contes de nos Pères, gant Paul Féval.
   1920 : Pask Loull Vras, Mouez ar Vro (8 rann), troet diwar ur gontadenn gant Anatol ar Braz.
   1926 : Buhez Genovefa a Vraban, Emgleo Sant Iltud, troet diwar Genovefa (1810) gant Christoph von Schmid.
  
  Notennoù ha daveoù 
  
  Glaoda ar Prad
  Skrivagnerien Breizh
  Skrivagnerien vrezhonek
  Troourien vrezhonek
  Ganedigezhioù 1875
  Marvioù 1926